《客雾峰与痴仙幼春祝澄夜话作》
清代·吕敦礼

东坡好说鬼，同甫善谈兵。座中无张果，我辈饶舌争。

文章订得失，议论骋纵横。忽如银河泻，忽如莲花生。

既有扪虱概，复著雕龙声。嗟我二三子，胸中何不平。

世事漠无关，居然置喙鸣。送凉微雨滴，彻夜短檠擎。

窗外鸡谈助，壁间虫语应。偃仰一斗室，啼笑百态并。

嵚奇历落处，尔汝俱忘形。